Uncharted (film)

Uncharted je americký dobrodružný akčný film z roku 2022. Film bol v USA uvedený do kín 18. februára 2022 a zakladá sa na úspešnej rovnomennej sérii videohier pre PlayStation od spoločnosti Naughty Dog. V hlavných úlohách účinkujú Tom Holland ako mladý lovec pokladov Nathan Drake a Mark Wahlberg ako jeho mentor Victor „Sully“ Sullivan. V ďalších úlohách sa objavujú Antonio Banderas, Sophia Ali a Tati Gabrielle.

 Dej 
Skúsený lovec pokladov Victor Sullivan si chce najať mladého Nathana Drakea, aby mu pomohol nájsť stratený legendárny poklad Ferdinanda Magellana v hodnote 5 miliárd dolárov. Drake, ktorý je potomkom slávneho piráta Sira Francisa Drakea, sa o poklad zaujíma už od detstva, a preto ponuku prijíma. Tajne dúfa, že pri tom nájde aj svojho nezvestného brata Sama, ktorý tiež hľadal tento poklad. Nathan Drake a Sully sa spoločne vydávajú na dobrodružnú cestu, ktorá ich zavedie z New Yorku do Barcelony až na tropické ostrovy Filipín. Musia sa však mať neustále na pozore, pretože ich prenasleduje žoldnierska banda Santiaga Moncadu, šľachtica, ktorý verí, že má na poklad dedičné právo.

Obsadenie
náhľad|Tom Holland hrá mladého lovca pokladov Nathana Drakea
náhľad|Jeho mentora Victora Sullivana stelesňuje Mark Wahlberg

 Tom Holland ako Nathan „Nate“ Drake: Mladý barman a vreckár pochádzajúci z rodu Sira Francisa Drakea, ktorého si najal Victor „Sully“ Sullivan, aby mu pomohol nájsť poklad Ferdinanda Magellana.
 Tiernan Jones ako mladý Nate.
 Mark Wahlberg ako Victor „Sully“ Sullivan: Skúsený hľadač pokladov, ktorý predtým hľadal poklad spolu s Drakeovým strateným bratom Samom; neskôr mentor Nathana Drakea
 Antonio Banderas ako Santiago Moncada: Multimilionár a potomok španielskej šľachtickej rodiny Moncada, ktorá financovala Magellanovu výpravu pred 500 rokmi; aj on hľadá poklad
 Sophia Ali ako Chloe Frazer: Sullyho obchodná partnerka a tiež lovkyňa pokladov.
 Tati Gabrielle ako Jo Braddock: Vedúca skupiny žoldnierov, ktorú si najal Moncada.

Vedľajšie úlohy
 Rudy Pankow hrá Samuela „Sama“ Drakea, Nateovho dávno strateného brata, 
 Manuel de Blas stelesňuje Armanda Moncadu, Santiagového otca, 
 Steven Waddington sa vo filme objavuje ako „Škót“ a Pingi Moli ako Hugo. 
 Nolan North, ktorý v hrách nahovoril Nathana Drakea, sa objavil v Cameo-úlohe ako hotelový hosť.
 Pilou Asbæk hrá piráta Gagea.

Produkcia

Prvé plány na vytvorenie filmu inšpirovaného úspešnými videohrami Uncharted sa objavili v roku 2008. Pôvodne mal lovca pokladov Nathana Drakea hrať Mark Wahlberg, ale po niekoľkých neúspešných pokusoch o realizáciu, zmenách režiséra a úpravách scenára sa začiatok natáčania odložil na začiatok roka 2020. Výsledkom bolo, že do úlohy bol obsadený mladší herec Tom Holland. Wahlberg však zostal pri projekte a bol vybraný na stvárnenie Drakeovho mentora Victora Sullivana. Nakrúcanie sa o niekoľko mesiacov oneskorilo kvôli pandémii coronavírusu a bolo dokončené v októbri 2020. Medzi lokácie patrili Boston, New York City, Barcelona, Indonézia a filmové štúdiá Babelsberg pri Berlíne. Kvôli pandémii bolo uvedenie filmu do kín niekoľkokrát odložené, kým bol konečný dátum stanovený na február 2022.

Príjmy
S rozpočtom približne 120 miliónov dolárov dosiahol film Uncharted celosvetové tržby vo výške 401,7 milióna dolárov.VARIETY.COM: Tom Holland’s ‘Uncharted’ Nears $150 Million at International Box Office, Crosses $220 Million Globally (po anglicky)BOXOFFICEMOJO.COM: Uncharted (po anglicky) Film sa tým pádom stal 10. najúspešnejším filmom roku 2022 a 5. najvýnosnejšou adaptáciou videohry všetkých čias. Vďaka tomuto úspechu oznámil Tom Rothman, šéf spoločnosti Sony Studios, v správe pre svojich zamestnancov pokračovanie tohto filmu.NETZWELT.DE: Uncharted 2: Abenteuer-Blockbuster mit Tom Holland wird zum Franchise! So geht es in der Fortsetzung weiter (po nemecky)

Referencie

 Externé odkazy 



Kategória:Filmy z 2022
Kategória:Filmy USA
Kategória:Filmy režírované Rubenom Fleischerom
Kategória:Dobrodružné filmy
Kategória:Akčné filmy
Kategória:Filmy podľa videohry
Kategória:Filmy podľa názvu